XIV быуатта, Чосон дәүләтенә нигеҙ һалынғас, «субак» (수박) һәм «тхэккён» (택견) үҙҙәренең популярлығын юғалта башлай. Был тенденция япондарҙың XVI быуаттың аҙағында Чосон дәүләтенә баҫып инеүенән һуң көсәйеп китә. Илдең хәрби рухын күтәреү маҡсатында дәүләт һуғыш сәнғәтен үҫтереүгә ҙур иғтибар бүлә. Шуның арҡаһынлда һуғыш сәнғәте тураһында «муедоботхонджи» (무예도보통지), китабы сыға. Был китаптың «ҡул менән һуғышыуҙың техникаһы» тигән дүртенсе томында көрәштең 38 һүрәте төшөрөлә, был ысулдар хәҙерге тхэквондола бар.